
סדר היום: הצעת חוק לפיצוי נפגעי הגזזת (תיקון מס' 3), מס.2826 – הכנה לקריאה שנייה 
                   ושלישית.

הצעת חוק לפיצוי נפגעי הגזזת (תיקון מס' 3), מס.2826 – הכנה לקריאה שנייה ושלישית


היו"ר דוד טל:

	 אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק לפיצוי נפגעי גזזת (תיקון מס' 3) – הכנה לקריאה שנייה ושלישית. 

	אני רוצה להבהיר שקבענו היום את הנושא הזה לדיון, מתוך מגמה ורצון לסיים אותו אחת ולתמיד, משום שיכול להיות שהיום נתבדר כאן בחוק עצמו ונמצא את עצמנו שיצטרכו כנראה בממשלה אחרת או בכנסת אחרת לדון בו ולהכיר בו כחוק רציפות, ולהתחיל אותו מהנקודה שסיימנו בה עד לפני שבוע או שבועיים. 

	אם לא תהיינה בעיות מיוחדות, אני מתכוון להעביר את החוק הזה היום להכנה לקריאה שנייה ושלישית, תוך תקווה ומגמה שבשבוע הבא אפשר יהיה להביא אותו להצבעה. אם על ידי כך נצליח להביא מזור ולשפר ולו במעט את הרגשתם ואת איכות חייהם של נפגעי הגזזת, עשינו משהו. 

	את הצעת חוק שמונחת כאן לפניכם ליטשנו קצת עם כאלה וכאלה שינויים. אני אציג רק את השינויים, כדי שמי שעדיין לא התבונן בהצעת החוק, יוכל להסתכל בה, ואם יש לו הערות, הוא יוכל להעיר. אני מדבר על סעיף 2(1), שבו נכתב: "אם לתובע או לאדם שמכוחו מוגשת תביעת שאירים כאמור בסעיף 10 (להלן תביעת שאירים), ניתן טיפול בהקרנה; החלטת הוועדה תשלח לתובע".

	הכוונה בתיקון הזה היתה שלא ייווצר מצב שאדם שעבר את הוועדה הראשונה, עבר לוועדה רפואית שקבעה לו אפס אחוז נכות, עברו להם ימים, שבועות ושנים והסתבר שאכן יש החמרה במצבו, יצטרך להתחיל את כל התהליך מחדש. 

אלי שחר:

	זה מבוצע הלכה למעשה. אין בעיה. 

היו"ר דוד טל:

	אז אין עם זה בעיה. לגבי תיקון סעיף 9 – 3(ב): "בסעיף קטן (ג), אחרי המילים "ועדה רפואית" יבוא "או החלטת ועדת המומחים לפי סעיפים 8(ב)(2), (3) ו-(4)", אני מציע שהיועצת המשפטית שלנו תסביר אותו - מכיוון שהוא קצת יותר מורכב - כדי שהחברים כאן יידעו במה דברים אמורים. 

ג'ודי וסרמן:

	 סמכות הוועדה הרפואית לעררים מצויה בסעיף 9 לחוק. לפני התיקון המוצע, הסעיף התייחס להחלטות של הוועדה הרפואית, גם בקשר לשאלה האם חלה החמרה, גם בקשר לשאלה של אחוזי הנכות – שעליה אין בעיה – וגם בשאלה האם התובע לקה במחלה. 

	עכשיו משהעבירו חלק מהסמכויות של הוועדה הרפואית לוועדת המומחים, אנחנו עושים התאמה, ובעצם משאירים את הסמכות של ועדת העררים לדברים שהיו בסמכותה קודם, זאת אומרת: גם לגבי החלטת ועדת המומחים האם הפונה לקה במחלה, גם לגבי השאלה האם חלה החמרה וגם לגבי השאלה האם מותו של הפונה נגרם כתוצאה מהמחלה. זאת אומרת, כל הנושאים שהיו קודם בסמכות הוועדה הרפואית לעררים. אין בזה תיקון מהותי, רק התאמה והשארת אותן סמכויות בידי הוועדה הרפואית לעררים. 

יצחק בארז:

	אנחנו חברי ועדת המומחים לא מתנגדים לעניין הזה. אני מבין שלמשרד המשפטים ישנה איזו התנגדות, אבל לנו אין התנגדות. 

עמיר פרץ:

	 מי שלא מתנגד, לא צריך להגיד דבר. מי שמתנגד, שידבר. 

יצחק בארז:

	 אני רוצה לומר לכולם, ובמיוחד לחבריי מעמותות הגזזת, שיש כאן נוסח של מודעה גדולה, שביום שישי זה יתפרסם ב"מעריב", ב"ידיעות אחרונות" ובעוד עיתון דתי בעלות של 275,000 שקל. זאת תהיה מודעה גדולה, שכל אחד ואחד יוכל לקרוא אותה. אנחנו היינו מאד אינסטרומנטליים בעניין ההגהה של המודעה וכו'. 

מאיר אלזם:

	זה היה צריך להיות ב-1995.

יצחק בארז:

	נכון מאד, אבל מוטב מאוחר מאף פעם לא. 

עמיר פרץ:

	 מה הם הסעיפים הבעייתיים? האם אפשר לגשת לסעיפים הבעייתיים?

היו"ר דוד טל:

	אני עוד לא רואה שיש פה סעיפים בעייתיים, החוק מקובל. 

עמיר פרץ:

	 אני רוצה לשמוע את האנשים. האם אתם מסכימים לכך?

מלכה כהן-גלבוע:

	אנחנו מסכימים למה שכתוב כאן, שאנחנו כן נערער. לזה אנחנו מסכימים. 

היו"ר דוד טל:

	האם יש מישהו שיש לו השגות אחרות כאן? 

עמיר פרץ:

	 האם אתם מסכימים גם לשאר הסעיפים?

היו"ר דוד טל:

	 לכל הצעת החוק. 

עמיר פרץ:

	 מה עם מה שביקשתי להכניס בתוקף הזמן?

היו"ר דוד טל:

	 לגבי 90 יום?

עמיר פרץ:

	 90 יום, שישה חודשים – לא משנה. אם אתם לא מטפלים בתיק, או שניטול מכם את הסמכות, או שהוא יאושר אוטומטית. 

יצחק בארז:

	 אנחנו עכשיו מטפלים בחודש דצמבר בתיקים של חודש אוגוסט. 

עמיר פרץ:

	 כל הכבוד, אז מה אכפת לך? אז מה הבעיה?

יצחק בארז:

	לא 90 יום, אלא 180 יום, חצי שנה. 

היו"ר דוד טל:

	 אמרתי את זה קודם ליועצת המשפטית, אבל לדעתה אולי לא נכון בחקיקה כזו להכניס את זה, אלא בחקיקה המשנית. 

עמיר פרץ:

	 אני מציע שנרשום שמשרד הבריאות יפרסם תוך X זמן – שאתה תחליט עליו אדוני היושב ראש – שמות של רופאים מומחים בכל רחבי הארץ, כדי שבמידה שוועדת המומחים לא תגיע למסקנה תוך פרק זמן, שמייד נסכם עליו, יוכל הפונה לגשת לרופא מומחה, וקביעתו תהיה מוכרעת. 

אלכס לבנטל:

	אוי ואבוי. 

עמיר פרץ:

	 אוי ואבוי? תעבדו. כבר ראיתי שאנשים מתים בגלל הוועדות האלה. אוי ואבוי למי שמת. תלמדו לטפל באנשים במדינה הזאת. זו הצעתי. 

היו"ר דוד טל:

	חבר הכנסת עמיר פרץ, נאמר גם בישיבה הקודמת, שהם כבר מטפלים היום בתיקים שהתקבלו לא מזמן, ושמספר הפונים רק הולך ומצטמצם. 


עמיר פרץ:

	 אני יוצא מנקודת הנחה שלא יהיה צורך להשתמש בסעיף הזה. 
אלי שחר:

	מספר הפונים הולך וגדל. 

היו"ר דוד טל:

	המספר הוא קבוע, וככל שמטפלים בחולים, הוא הולך ומצטמצם. 	

אלי שחר:

	 טעות בידכם. כמות התיקים בשנת 2000 גדלה מדי חודש בחודשו, עד כדי כך שבספטמבר, אוקטובר, ועד ה-15 בנובמבר, הגיעו 1,200 תביעות חדשות. 

היו"ר דוד טל:

	אתה מחזק את דעתו של חבר הכנסת עמיר פרץ. 

גלעד ריקלין:

	אנחנו מתנגדים לנושא של קביעת מגבלת זמן. זה לא מקובל בחקיקה, וזה לא מקובל בחקיקות אחרות. 

היו"ר דוד טל:

	לא, זה אפשרי.  

גלעד ריקלין:

	 זה אפשרי, אבל זה לא מקובל, ויכולות להיות לכך השלכות שניכנס לחקיקות נוספות. משרדי הממשלה פועלים לפי מגבלות תקציב ולפי מגבלות אחרות שלהם. במידה שתהיה קבועה איזו מגבלה בחקיקה, זה יחייב את המשרד להשקיע משאבים מסוימים בנושא מסוים על חשבון דברים אחרים, שהם אולי לא פחות חשובים. 

אנחנו מתנגדים להצעה הזאת. מדובר בהצעת חוק ממשלתית ובנושא חדש, שאני מבקש שלא יעלה.  

היו"ר דוד טל:

האם זה נושא חדש?

גלעד ריקלין:

זה נושא חדש, כי קודם לא הופיעה מגבלת זמן. במידה שייקבע שזה לא נושא חדש, מאחר שזאת הצעת חוק ממשלתית, יש לנו אפשרות למשוך את הצעת החוק. אני מציע שנאשר את הצעת החוק כפי שהיא בנוסח שלה, עם התיקונים שמקובלים גם על משרד האוצר. 

הרי יש עוד הרבה השגות לאנשים שיושבים פה. במידה שיש השגות, תוגש הצעת חוק פרטית, אולי בשיתוף עם הממשלה, ואפשר יהיה לקדם את הנושא. 


עמיר פרץ:

סליחה, אתה לא מנהל את הוועדה. שמשרד האוצר יגיש הסתייגות, לא אנחנו. 

היו"ר דוד טל:

הוא רק מציע. 

עמיר פרץ:

	בסדר, אבל הוא כבר קובע את התהליכים בכנסת. אם משרד האוצר מסתייג, זאת זכותו. 

היו"ר דוד טל:

	מה שאומר גלעד ריקלין זה שבמידה שנכניס את המגבלה הזאת, הם עלולים למשוך את הצעת החוק. 

עמיר פרץ:

	 לא, אני אגיד לך מה יקרה. במידה שנכניס את המגבלה, ומשרד האוצר יבין שזאת מגבלה טובה – כי משרד האוצר כל הזמן מניף את דגל המלחמה בביורוקרטיה בנושאים רבים, כמו: בתכניות בניין ערים - אם יראה משרד האוצר שהגיע מבול של תיקים, הוא יגיד: חברים יקרים, אין ברירה, נקצה לכם עוד 50 רופאים לוועדות הרפואיות, עד שתצליחו להתגבר על הגל העצום שהגיע. 

היו"ר דוד טל:

	וזה מה שהוא לא רוצה. 

עמיר פרץ:

	 למה?

היו"ר דוד טל:

	הוא לא רוצה להעביר פתאום משאבים ממקום אחד למקום אחר. 

גלעד ריקלין:

	 מה שאני כן רוצה זה שיהיה שיקול דעת לממשלה. אם למשרד הבריאות יש נושאים רבים אחרים על הפרק, כמו: חיסונים, גריאטריה, פסיכיאטרייה, אני רוצה שיהיה לו שיקול דעת. 

עמיר פרץ:

	 מה שאתה אומר עכשיו, בכלל לא קשור. אתה מדבר על שני דברים שונים. הרי אין לך סמכות לקבוע את תוקף הזכאות עם יום הגשת התביעה. מאיזה תאריך מתחיל האדם לממש את זכאותו?

אלי שחר:

	 מיום הגשת התביעה, אבל אם נמצאו מחלות - -


עמיר פרץ:

	 בסדר, אם היא לא מוצדקת, אז היא לא מוצדקת, מה לעשות?

אלי שחר:

	 לא, אם המחלה שיש לאותו אדם התחילה לפני שנת 1995 או מתאריך כלשהו, התאריך הכי רחוק שאפשר להתייחס אליו הוא האחד בינואר 1995. אם לגברת מסוימת יש קרחת למשל, היא מקבלת תקצוב מהתאריך אחד בינואר 1995 ולא מתאריך התביעה. 

עמיר פרץ:

	 יפה, עוד חיזקת את עמדתי. מכיוון שאנחנו מדברים על הצעה, שלכל היותר הרטרואקטיביות שלה תהיה מינואר 2000, הרי מה קורה? אתה גלעד ריקלין טוען טענה תקציבית שאין לה בסיס, כי אם אתה משלם רטרואקטיבית ביום שהוגשה התביעה, זאת נקודת הזמן שבה משלמים את הפיצוי, כי הרופאים המומחים – עלותם בטלה בשישים לעומת הקצבה והגמלה המגיעות לאדם. 

	אינך מונע כהוא זה מתקצוב בגין הגמלה. אין לך תקציב עודף, שאתה יכול להעביר מצד לצד. האם אתה  מעדיף שהוועדות יעבדו לאט ואתה תשלם לכולם עשר שנים רטרואקטיבית עוד חמש שנים? לא, רצוי לך לשלם את זה בצורה מתוכננת, מושכלת ושנתית. מבחינה תקציבית אין לך טיעון. 

גלעד ריקלין:

אני לא חושב. אולי האנשים פה לא מודעים לזה, אבל עלות הרופאים היא מאות אלפים. 

עמיר פרץ:

	 מיליון שקל. 

גלעד ריקלין:

	 יותר ממיליון שקל בשנה. 

עמיר פרץ:

	 5,000,000 שקל. 

גלעד ריקלין:

	 היא יכולה להגיע לעלות יותר גבוהה. 

עמיר פרץ:

	 כמה? 10,000,000 שקל?

גלעד ריקלין:

	 10,000,000 שקל. 


עמיר פרץ:

	 קח 10,000,000 שקל. האם זאת סיבה להתעלל באנשים ולגרום להם למות?

גלעד ריקלין:

	 למה להתעלל? למנכ"ל משרד הבריאות יש סדרי עדיפויות, והוא יחליט בשנה נתונה, האם הוא צריך להשקיע כסף בקיצור התור מארבעה חודשים לשלושה חודשים, או שהוא רוצה להשקיע בנושא אחר. 

עמיר פרץ:

	 אם מחר תפרוץ מגיפה של שפעת והקציבו לשפעת X כסף, מה אתה תגיד? שלא יקציבו לכך רופאים, כי השפעת הלא מתוכננת הביאה במכה אחת ל-100,000 חולים? מה זה עניינך?

גלעד ריקלין:

	 זה יהיה נתון לשיקול דעת המשרד. 

עמיר פרץ:

	 הרי את זה תהיה מוכרח לשלם בסוף. נניח שהתחזית שלנו היא שיהיו 50,000 ועדות רפואיות - אם בבת אחת יפנו 10,000 חולים, את מה ששילמת עכשיו על ה-10,000 חולים, תחסוך בשנים הבאות, כי הרי החולה יגיע בכל מקרה לוועדה הרפואית ובכל מקרה תשלם עבורו. 

גלעד ריקלין:

	 התשלום לנפגעים הוא לא רלוונטי פה. 

עמיר פרץ:

	 לא לנפגעים, גם לוועדה. גם הוועדה תעלה לך. 

גלעד ריקלין:

	 הוועדה עולה מיליונים. 

עמיר פרץ:

	אז היא תעלה לך בשנה הבאה, הרי אתה לא מונע מהחולה להגיע לוועדה. 

היו"ר דוד טל:

	 נציגי משרד הבריאות, האם אתם מוכנים לומר פה לפרוטוקול שתקבעו את פרק הזמן בתקנות?

אלכס לבנטל:

	אתה מתכוון בנוהל?!

היו"ר דוד טל:

	כן. 

אלכס לבנטל:

	 זה מתחת לתקנה. 

היו"ר דוד טל:

	לא, בתקנות. אז אפשר יהיה להתגבר על זה. 

אלכס לבנטל:

	אני לא בדיוק איש משפט. אנחנו עשינו דברים כאלה עד היום בחוזר מנכ"ל ובנהלים. החוק הזה טוב מאד. אחד הדברים שעשינו, זה לקצר את התורים האלה, כי אני חושב שזה עוול, אם אדם צריך לחכות מעל חודשיים בתור. אני מסכים אתך לגבי זה במאה אחוז, אבל אני מתייחס לסנקציה שתהיה לחולה ללכת לרופא בקהילה, במקום לעמוד בפני שופט מחוזי ושני רופאים מאד בכירים.

עמיר פרץ:

	 לא רופא בקהילה, אלא תהיה רשימת רופאים שאתה תפרסם, שהם יהיו מומחים לעניין. אתה תפרסם את השמות, לא אני. 

אלכס לבנטל:

	 אני אגיד לך מה יקרה. אני חושב ש-60 יום - -

עמיר פרץ:

	"קח" שישה חודשים. 

אלכס לבנטל:

	 אני דווקא בעדך, אבל אני רק רוצה שזה יהיה פרקטי. 

היו"ר דוד טל:

	האם משרד הבריאות יכול לקבוע בתקנות שישה חודשים?

אלכס לבנטל:

	 כן. 

היו"ר דוד טל:

	שישה חודשים זה פרק זמן סביר, נכון אדוני השופט?

יצחק בארז:

	שישה חודשים זה יותר סביר. 

עמיר פרץ:

	 אני רוצה שיגבילו אתכם. 

היו"ר דוד טל:

	כך אדם יידע שיש תחום של זמן סביר. 

אלי שחר:

	 כשתוך שישה חודשים הוא יקבל תשובה של ועדת הרופאים. 

אלכס לבנטל:

	 ועדה רפואית, לא ועדת מומחים. 

עמיר פרץ:

	 אל תטעה אותנו פה. תהליך ייגמר תוך שישה חודשים. 

אלי שחר:

	היא לא תעמוד בזה. 

עמיר פרץ:

	יצא המרצע מן השק. הוועדות הרפואיות בישראל הן שיטה לא לשלם לחולים את מה שמגיע להם. 

אלי שחר:

	אם לוקח לוועדת המומחים כשלושה עד ארבעה חודשים לתת תשובה, 60 יום נוספים זה לא פרק זמן מספיק כדי לסיים את הוועדה הרפואית. לגמור את הטיפול, כפי שחבר הכנסת עמיר פרץ מבקש, כולל גם את האפשרות לתת לו לערער. 

עמיר פרץ:

	לא, הסתיים הטיפול אצלכם באינסטנציה שלכם. לא נכניס את הערעור. 

היו"ר דוד טל:

	מה אם נחליט על שלושה חודשים – ואתם תגידו לי האם אתם רוצים מינון אחר – הוועדה הראשונה ושלושה חודשים הוועדה השנייה, לא כולל את הערעור? או שתחליטו שהוועדה הראשונה מתקדמת מהר יותר, אז תקבעו שם חודשיים, ובוועדה של קביעת אחוזי הנכות ארבעה חודשים? כל סידור אחר, גם יהיה מקובל עליי.  

אלי שחר:

	 מתוך הניסיון שיש לי בנושא הזה, אני מציע שנגביל את הוועדה הראשונה לחצי שנה. 

היו"ר דוד טל:

	 ואת השנייה לאפס זמן?


אלי שחר:

	 לא. הוועדה הרפואית צריכה עוד מספר חודשים.

היו"ר דוד טל:

	אני לא מקבל את זה. 

יצחק בארז:

	 לדעתי, ההצעה הזאת שבחוק – לא בתקנות - תהיה כתובה הגבלה כזאת, היא סטירת לחי. 

היו"ר דוד טל:

	לא נכתוב את זה בחוק. אני עושה את זה תוך הבנה עם משרד הבריאות, שבתקנות זה יהיה רשום. 

יצחק בארז:

	 החוק נכנס לתוקף באחד בינואר 1995. אנחנו, ועדת המומחים, התחלנו לפעול בדצמבר 1995. היו 2,250 תיקים על השולחן כשהתחלנו לעבוד. אנחנו עובדים יום-יום. במאמץ, חיסלנו את ה-2,250 תיקים ואת כל התיקים שנכנסו. אני מסכים לתנאי של חצי שנה, בתנאי שזה ייקבע בתקנות ולא בחוק. 

היו"ר דוד טל:

	 אני מדבר על התקנות. אני לא מדבר על החוק. אבל אני מתפלא על אדוני, שהרי רק בתחילת דבריו הוא אמר שהוא מסכים שחבר הכנסת עמיר פרץ - -

יצחק בארז:

	 אומר חבר הכנסת עמיר פרץ, שתהיה סנקציה של רופא מומחה שיופיע ברשימה של רופאים מומחים. בוועדה יש שופט ושני רופאים מומחים. לשלושה אנשים אלה יש ניסיון של חמש שנים. זאת עבודה קשה מאד לקבוע זכאות של דבר שנעשה לפני 50 שנה. 

היו"ר דוד טל:

	אדרבה, זה ידרבן אתכם לסיים בפרק הזמן הזה. 

יצחק בארז:

	 אז אתה רוצה שיהיה רופא מומחה אחד שיקבע זאת?!

היו"ר דוד טל:

	 אתה יודע מה? אני מסכים שלא יהיה רופא אחר ושאתם תקבעו זאת לבד, אבל יתחמו אתכם בזמן, וזה ידרבן אתכם לגמור את העבודה. 

ישי אילן:

	ואז מה קורה אם לא גמרו את העבודה בזמן?


עמיר פרץ:

	 אז יפנו לרופא מומחה, כמו שמקובל בכל מקום. 

ישי אילן:

	 מר פרץ, השאלה היא האם זה מקובל גם לפי החוק הזה. 

עמיר פרץ:

	 עזוב אותי, תפתרו לבד עניינים טכניים. גם כשהצעתי בחוק הזה שלא תהיה חובת הוכחה על קשר נסיבתי, אמרו לי שזאת פגיעה באשיות החקיקה של מדינת ישראל. אז מה? הצלתי את האנשים, כי לא התרגשתי ממה שאמרו. 

	אותי לא מעניין מה תעשה. מה שמעניין אותי, זה שתמצא לי דרך שתאפשר לי להיות בטוח שהוועדות הן לא כלי בידיך - באופן מכוון וביורוקרטי – הגורם לכך שהפונה ימות לפני שתגיע לו הגמלה. זה מה שמעניין אותי. 

ישי אילן:

	 אם לחבר הכנסת פרץ יש חשש שאדם מסוים יגיש תביעה והיא לא תיענה בזמן ובינתיים האדם ימות, יכול להיות שאפשר לבדוק האם מדובר בדחיפות כזאת או אחרת במנגנון שמורה על סדר הופעת הפונים בוועדה. חבר הכנסת פרץ דורש ליצור מנגנון שקובע זכאות, שלפי החוק הזה לפחות, אני לא רואה שהוא קיים. 

תומס טישלר:

	יש כבר. בוועדה הראשונה, בוועדת המומחים, אנחנו דנים בתיק תוך שלושה חודשים מאז שהוא נכנס. אם אנחנו רואים שמדובר בחולה קשה שעבר ניתוח מוח לדוגמה, אנחנו מאפשרים להזיז את התיק שלו קדימה, וכותבים להזמין אותו דחוף. 

היו"ר דוד טל:

	 יפה, אז יש לוועדה חודשיים וחצי נוספים לקבוע את אחוזי הנכות. 

תומס טישלר:

	במקרים קשים – כן, אבל במקרה שלפונה יש רק קרחת, יכול להיות שהוא צריך לחכות שישה חודשים. אנחנו מקדימים את התור ולא נותנים למי שחולה לחכות. 

אלכס לבנטל:

	 מוצג כאן כאילו מדובר ברעים נגד הטובים. 

היו"ר דוד טל:

	 חס וחלילה, לא. 

אלכס לבנטל:

	 בדיעבד, הדברים האלה מתקיימים. יושבים פה נציגי העמותה. אני רוצה שהם יגידו, האם בחודשים האחרונים ראיתם שיש עיכוב?

מאיר אלזם:

	 אני אישית מכיר אנשים שמעכבים את התיקים שלהם חמש שנים, שנה וחצי ושנתיים.

היו"ר דוד טל:

	דוקטור לבנטל, האם משרד הבריאות יהיה מוכן להקצות ועדות נוספות שיעבדו במקביל, במידה שידיהן של הוועדות הללו תהיינה עמוסות לעייפה בגלל עומס תיקים?

אלכס לבנטל:

	 ועוד איך. ההגבלה היא לא על מספר הוועדות. בשלב מסוים, בחודש אוגוסט, אנחנו פונים לגלעד ריקלין, ואומרים לו שהכסף נגמר. מלבד מגבלה זאת, אין שום מגבלה. אין לנו שום בעיה להקים עשר ועדות.

היו"ר דוד טל:

	אני מבין, כל אחד יעביר לשני ולשלישי, ובסוף זה יגיע אליי, ואני אחתוך על פי שיקול דעתי ובלי להתחשב במה שאתם אומרים, כאשר לי חשוב שהדברים האלה ייקבעו כאן בהבנה ובהסכמה. לאחר מכן נתמודד עם זה במליאת הכנסת. 

אלכס לבנטל:

	 אנחנו יכולים להקים כמה ועדות שאתה צריך, זאת לא הבעיה. 

היו"ר דוד טל:

	 כמה ועדות יש היום?

עמיר פרץ:

	 הוא יכול להקים כמה שירצה, אם יהיה לו תקציב. 

יצחק בארז:

	 יש ועדת מומחים שיש בה חמישה אנשים. אנחנו יושבים בהרכבים שונים. אנחנו יושבים יומיים בשבוע משעה 8:30 בבוקר עד 19:00 בערב. אין לנו בעיה. 

היו"ר דוד טל:

	האם אי אפשר לשבת שלושה ימים בשבוע?

יצחק בארז:

	אפשר לשבת שלושה ימים בשבוע. 

היו"ר דוד טל:

	 גלעד ריקלין, האם אפשר להוסיף לכך תקציב במקרים מיוחדים, במידה שלא נענים לפניות בפרק זמן סביר?


גלעד ריקלין:

	 למרות שבדרך כלל כשנציגי משרד הבריאות פונים אלינו, אנחנו אומרים להם: יש לכם 4 מיליארד שקל שאתם יכולים להשתמש בהם לפי סדרי העדיפויות שלכם, בשנה שעברה אנחנו הוספנו מיליון שקל ואחרי זה הוספנו עוד 2,000,000 שקל. עכשיו התקציב עומד על מעל ל-4,000,000 שקל, כשהתקציב היה 2,000,000 שקל. יש רגישות מהבחינה הזאת. 

עמיר פרץ:

	 אני מאד מעריך את זה, אבל אני לא סומך עליכם. 

גלעד ריקלין:

	 אנחנו לא רוצים לקבע את שיקול הדעת של מנכ"ל משרד הבריאות וגם את היכולת הכספית שלנו, כי יש סדרי עדיפויות שונים. 

עמיר פרץ:

	 אז אנחנו לא מסכימים שסדרי העדיפויות שלך יהיו על חשבון החולים. 	

אלי שחר:

	 אני רוצה להסביר את התהליך. ועדת המומחים היא הוועדה היחידה שדנה בתביעות. המצב היום הוא שהיא התחילה לדון בתביעות מאוגוסט 2000. ועדת המומחים קובעת זכאות לאדם, שעוברת למחוז מגוריו. יש שם ועדות רפואיות, שאין עליהן הגבלה. 

	יש 20 ישיבות בחודש של ועדות במחוז המרכז. בצפון יש כ-15 ועדות בחודש, והן קובעות את אחוזי הנכות. אותו דבר בבאר-שבע, אותו דבר בירושלים, ואותו דבר בחיפה. 

עמיר פרץ:

	 אני מאד שמח. אז מה הבעיה?

אלי שחר:

	 אין שם בעיה של כמות הוועדות, אלא הבעיה היחידה היא תקציב. אם תכננו 100 ועדות, אז יש כסף ל-100 ועדות ולא ל-300. 

היו"ר דוד טל:

	דוקטור לבנטל, האם אתה יכול לומר לפרוטוקול – ואני צריך כרגע רק את ה-O.K שלך לצורך העניין הזה – שמשרד הבריאות מקבל על עצמו לתקן את זה בתקנות, שכן שר הבריאות מוסמך להתקין את התקנות הללו ולהכניס את פרק הזמן הזה שדיברנו עליו? אם יחליטו כאן על שלושה חודשים ושלושה חודשים זה בסדר, וגם ארבעה חודשים וחודשיים זה בסדר, אבל לא יאוחר מחצי שנה.

אלכס לבנטל:

	 אני רוצה להגיד לך שאין לי ניסיון בנושא של תקנות. דברים כאלה אני עושה במשרד הבריאות רק באמצעות חוזרי מנכ"ל. 


היו"ר דוד טל:

	למי במשרד הבריאות יש ניסיון בעניין הזה?

אלכס לבנטל:

	 אני לא רוצה לקחת על עצמי דבר שאין לי בו ניסיון. 

היו"ר דוד טל:

	למה אין פה אדם שיש לו ניסיון בדברים האלו?

אלכס לבנטל:

	 אני לא זוכר שאי פעם התקנו תקנה אחת על הגבלות של זמנים במשרד הבריאות. 

היו"ר דוד טל:

	יש בהרבה תקנות עניין של זמנים, ולכן אני לא רוצה להכניס את זה בחקיקה. 

עמיר פרץ:

	 זה תפקיד התקנות. 

היו"ר דוד טל:

	זה קצת פרובלמטי להכניס את זה בחקיקה. 

אלכס לבנטל:

	 אני לא מרגיש את עצמי מוסמך לענות על זה. 

עמיר פרץ:

	 על שר הבריאות להתקין בתקנות תוך 30 יום, שתהיה רשימת רופאים מומחים בכל הארץ על פי הצורך. 

אלכס לבנטל:

	 גם לא מצאתי הוראה בחוק עצמו, ששר הבריאות צריך להתקין תקנות לגבי זמנים, אלא רק לגבי תכנים. 

ישי אילן:

	ברור שיש השלכות תקציביות  מסוימות למה שיושב ראש הוועדה מבקש להתקין בתקנה, בלי קשר להערה המהותית שהערתי קודם ביחס לבעיה של חבר הכנסת פרץ. 

עמיר פרץ:

	 זה מעשה "אמיץ", כשלמישהו יש אומץ להגיד שבגלל שחסר כסף, לא תהיה ועדה שתטפל בפניות. 


היו"ר דוד טל:

	הרי לו יצוין שיש לנו מספר מסוים של אנשים שהוא כרגע לא ידוע - אבל בפוטנציה יש מספר ידוע של אנשים – ושבמוקדם או במאוחר אני אצטרך להוציא על האנשים האלה את התקציב, נכון שזה אולי לא יהיה בשנה אחת, אלא לאורך זמן של שנתיים, שלוש או ארבע שנים. התוספת משנה אחת לשנה שנייה, לא יכול להיות כזה משמעותי במאות אחוזים. 

	אומרים כרגע שהמספר גדל, אבל בסופו של דבר אנחנו מקבלים את החוק תוך ידיעה שאנחנו עומדים לפתור את הבעיות של כל האנשים הללו, והדבר היחיד שעלינו לקחת בחשבון זה שמספר הפונים יתפרס על פני זמן. מה יקרה אם המספר לא יתפרס על תקופה של חמש שנים, שש שנים או עשר שנים, אלא יצטמצם לשלוש שנים למשל? אז הפסדנו שנתיים מבחינה אקטוארית? האם זאת הבעיה שלנו?

גלעד ריקלין:

	 לפני שנה, מנכ"ל משרד הבריאות אמר בישיבה: אנחנו מסיימים את הטיפול תוך שנה, כי אנחנו יודעים כבר מי האנשים. בפועל, הסתבר שכמות האנשים הולכת וגדלה. אני לא יכול עכשיו להתחייב על תוספת תקציבית של שנה הבאה, ואני חושב שגם משרד הבריאות לא יכול להתחייב. 

היו"ר דוד טל:

	 מי ימנע מאותם אנשים להיבדק ולתבוע?

גלעד ריקלין:

	 אף אחד. 

היו"ר דוד טל:

	זאת אומרת שהאנשים האלה יתבעו את מה שמגיע להם. נניח שהם יספיקו לתבוע ונניח שיגיעו לידיהם 4,000 תיקים והם יטפלו ב-4,000 תיקים בחודש, האם לא תשלם לפונים?

גלעד ריקלין:

	 ברור שאני אשלם.

היו"ר דוד טל:

	תשלם להם. 

אלי שחר:

	 בטח שלא, כי עכשיו חברי ועדות לא קיבלו כסף מנובמבר. גם בשנה שעברה היתה אותה בעיה. 

יצחק בארז:

	 לא קיבלנו תשלום באוקטובר ונובמבר. אנחנו ממשיכים לעבוד באותו מרץ, אבל לא קיבלנו אגורה באוקטובר ובנובמבר. 

היו"ר דוד טל:

	גלעד ריקלין, מה יש למשרד האוצר להגיד על זה? אתה בוודאי מסכים איתי שזה לא תקין. 

גלעד ריקלין:

	 מה זה לא תקין? אנשים מחכים שנים בבתי משפט. 

היו"ר דוד טל:

	אבל את זה אנחנו רוצים למנוע. אנחנו לא רוצים להוציא את נשמתו של אדם שכבר נפגע, ושלחברה באיזשהו אופן יש אחריות עליו.  

גלעד ריקלין:

	 בסך הכל המצב הוא סביר. אני לא יכול להתחייב ואני חושב שגם משרד הבריאות לא יכול להתחייב. למשרד הבריאות יש סדרי עדיפויות. המצב הוא בטח הרבה יותר טוב ממה שקורה בבתי משפט ובמקומות אחרים. 

עמיר פרץ:

	האם אתה שומע איך הוא מדבר? כל מילה שהוא מוציא מהפה, עוד יותר מחזקת את דעתי. 

אורית קובליבקר:

	 עקרונית, הצעתו של מר פרץ לעניין חצי שנה היא הצעה טובה, אבל יש כמה דברים שלוקחים זמן, גם אובייקטיבית, על מנת שדברים ייעשו בצורה נכונה. אחד הדברים זה מינוי הרופאים. 

	אחת הבעיות היא לעבור את התהליך של מינוי הרופאים שיישבו בוועדות. גם אם נרצה להגדיל את כמות הוועדות, על מנת שהדברים ייעשו בצורה הנכונה והטובה ביותר, וכדי שלא יהיו אחרי זה ועדות עררים – ויהיו אחרי זה ועדות עררים, במידה שהדברים לא ייעשו בצורה הנכונה – אנחנו צריכים את הזמן כדי למנות את הרופאים. 

היו"ר דוד טל:

	 גם כשהדברים נעשים בצורה נכונה, יש ועדות עררים. 

אורית קובליבקר:

	 בוודאי. כל הזמן מתמקדים בעניין התקציבי, שנכון שיש להעלותו, אבל יש גם אלמנטים טכניים ומקצועיים של מינוי הרופאים עצמם. גם התהליך הזה לוקח זמן, וגם התהליך הזה לוקח משאבים ממשרד  הבריאות, ואי אפשר לזלזל בו. 

	לכן, אם באמת לא רוצים להקיז את דמם של החולים שוב ושוב ושוב, צריך לחשוב גם על הדברים האלה, ולחשוב שהם לוקחים זמן. לכן, במידה שכן ייעשו הדברים וכן ייקבע איזשהו זמן, אנחנו מבקשים שמראש תהיה לנו גם אפשרות לבקש הארכות, על מנת שגם אנחנו נוכל להתארגן. ההארכות האלה הן בפירוש לא התחמקות. 

היו"ר דוד טל:

	 האם משרד הבריאות יסכים שייקבעו שישה חודשים ושתהיה לו אפשרות הארכה של עוד 30 יום?


אורית קובליבקר:

	אני יכולה להגיד לך שלמנות רופא לכל ועדה – לא רק לוועדה הזאת – זה תהליך של חודשיים לפחות. 

היו"ר דוד טל:

	 לא נתחיל את זה כרגע, אלא בעוד 30 יום. 

עמיר פרץ:

	 כמה זמן לוקח למנות רופא?

אורית קובליבקר:

	 לפחות חודשיים לוקח לי כדי לעבור את כל הפרוצדורות. 

עמיר פרץ:

	 נקבע 60 יום. התקנה תתחיל לעבוד מהאחד במרץ, האם זה בסדר?

היו"ר דוד טל:

	האם גברתי מסכימה לזה?

עמיר פרץ:

	 היא לא מוסמכת לענות. 

ישי אילן:

	 אני חושב שבצוק העתים שאנחנו נמצאים בו - וכפי שכבוד היושב ראש אמר שאולי נצטרך להחיל את חוק הרציפות - צריך לנסות להגיע להסכמה על הנוסח שקיים, ומשרד הבריאות ומשרד האוצר, יתחייבו לבדוק את ההצעה של חבר הכנסת פרץ תוך הגבלת זמן, על מנת לפתור את הבעיה שהועלתה כאן בדרך הטובה ביותר.

היו"ר דוד טל:

	ואם תקבע הגבלת זמן של שנה?

שר העבודה והרווחה אלי ישי:

	 לא, אני דיברתי על הגבלת זמן לתוצאות הבדיקה של ועדת המומחים. 

היו"ר דוד טל:

	אני רוצה בשבוע הבא להעלות את זה להצבעה פה במליאה. 

אלי שחר:

	 אני אומר עוד פעם, שיש עשרות תיקים של אנשים שצריכים להביא מסמכים רפואיים, וזה לוקח להם חודשים. לא אנחנו אלה שמגבילים אותם. יש אנשים שאני מחכה להם שמונה חודשים, כשעורך הדין שלהם מבקש לא לדון בתיקים שלהם, כל זמן שהוא לא יביא מסמכים רפואיים. זה לטובתם, כי הם מחפשים תיקים בהדסה בירושלים במרתף. יש אנשים שביקשו לעצור את הטיפול בתיקים. 

היו"ר דוד טל:

	 אנחנו מדברים על מצב בו הכל מונח לפניכם, ואין עיכוב כזה ואחר מצד התובעים. 

ישי אילן:

	 אני מציע לקבל את הנוסח כמו שהוא. הרי מה שהציע חבר הכנסת פרץ זה דבר שאנחנו צריכים לבדוק אותו, גם מבחינת השלכות תקציביות וכו'. השאלה היא האם כדאי לעכב את הנוסח כמו שהוא בגלל העניין הזה. 

עמיר פרץ:

	מה צריך יותר מאשר ההסכמה שלנו שאתם תתקינו תקנות?

ישי אילן:

	 האם כדאי לעכב את זה? אנחנו מתחייבים לבדוק את זה תוך הגבלת זמן שתקבע הוועדה, אבל בינתיים נאשר את הנוסח.

עמיר פרץ:

	 אני מוכן ללכת אתך לפשרה. אנחנו מוכנים לכתוב ששר הבריאות - או המנכ"ל - יפרסם בתקנות, נניח תוך חודשיים, דרכים המגבילות את לוח הזמנים של פעולת הוועדות, והוא יהיה רשאי לפרסם רשימת מומחים ברחבי הארץ, ובמקרים מיוחדים לתת לוועדה הארכה של חצי שנה נוספת. אם נניח יבואו ויאמרו לוועדה שיש מקרים מסובכים, פעם בחצי שנה יביאו 10-15 מקרים שלא התעכבו בגלל הוועדה. באופן כללי, אין סיבה שפרט למקרים חריגים, לא יסתיים הטיפול במשך שישה חודשים. מה הבעיה?

היו"ר דוד טל:

	האם זה נראה לך דוקטור לבנטל?

אלכס לבנטל:

	 לוח הזמנים נראה לי, אבל לגבי החוק והתקנות - -

עמיר פרץ:

	 עזוב, זה צד טכני שתתייעצו לגביו. תחליטו האם אלה תקנות או הוראות מנכ"ל. אין לי בעיה עם זה, ואני סומך עליכם. 

ישי אילן:

	 אני לא שולל באופן עקרוני את הפשרה הזאת, אבל שוב, אני לא רוצה להתחייב עליה. אני רוצה אפשרות לבחון אותה גם מול משרד האוצר וגם מול גורמים נוספים במשרד שלנו. אני מאמין שיש סיכוי גבוה שהיא תתקבל, אבל אני לא רוצה להתחייב על ההצעה שלך - אני גם לא יכול. אני מבטיח לבחון אותה. 


עמיר פרץ:

	 האם אתה מעדיף שנצביע ונחליט לבד? זה הכי קל לנו. זה לוקח דקה וכולם הולכים ושלום על ישראל. 

ישי אילן:

	 אני לא שולל את האפשרות שאולי נקבל את הפשרה שלך. אנחנו לא יכולים להתחייב עליה. אני כן מתחייב שתוך פרק זמן שהוועדה תקציב לנו, בהנחה שנקבל את הנוסח כמו שהוא, נבוא עם פתרון לבעיה. 

היו"ר דוד טל:

	האם עד יום שני זה בסדר?

עמיר פרץ:

	 תשיבו האם אתם מסכימים או לא, מה הבעיה?

אלכס לבנטל:

	 האנשים המוסמכים לא נמצאים פה, והנושא הזה צריך להגיע לרמת מנכ"ל. 

היו"ר דוד טל:

	דוקטור לבנטל, האם אתה רוצה שאני אתבע מהמנכ"ל ומהשר להופיע בכל ישיבת ועדה? אני צריך אנשים מוסמכים בוועדה, ואני לא רוצה לבזבז את זמנה של הוועדה, מכיוון שלא הגיעו אליה האנשים המוסמכים. אם אתם סבורים שאין לכם מנדט להחליט כך או אחרת, תבוא אתה למנכ"ל ותגיד לו: אדוני, אני מגיע לוועדה על דעת זה שיש לי מנדט לסגור הכל. אני לא מקבל שום טענה שאתה צריך איש מוסמך, אחרת הוועדה תתחיל לזמן את השר ואת המנכ"ל כל יום שני וחמישי, וזה לא יהיה נכון. 

אלכס לבנטל:

	 אנחנו באנו עכשיו לישיבה שנייה, יש לנו חוק מוכן, ופתאום זה נופל עלינו עכשיו. 

עמיר פרץ:

	 מי אמר?

אלכס לבנטל:

	 אני לא ידעתי מזה. 

עמיר פרץ:

	 אז לא היית נוכח בישיבה הקודמת ולא דיווחו לך על זה. 

אלכס לבנטל:

	 לא דיברו על זה. 


עמיר פרץ:

	 קח את הפרוטוקול, ותראה שאני העליתי את זה. 

היו"ר דוד טל:

	דוקטור לבנטל, במידה שחבר הכנסת פרץ מקבל את זה, אני חושב שמבחינתכם זה נותן לכם איזשהו פתח לכך – ואני אגיד דבר שאולי אני לא צריך להגיד אותו – שתוכלו למצוא צידוק כמעט לכל דבר  שטיפולו לא הסתיים. 

ישי אילן:

	אני לא נכנס לשאלה האם דיברו על זה בישיבה הקודמת או לא, נגיד שכן. על כל פנים, מי שצריך להחליט בעניין כזה, בגלל המכלול שכולל לא רק שאלה משפטית ותקציבית, זה דרג עליון מבחינתנו. 

היו"ר דוד טל:

	האם עד יום ראשון בלילה זה יהיה אצלנו? ההחלטה שלכם. 

עמיר פרץ:

	 אתה יודע מה? אני אפילו מוכן ללכת לקראתך עוד קצת. תכתוב: מצא לנכון השר, בנסיבות מיוחדות, להאריך את התוקף, יאריך את התוקף ויודיע על הנסיבות, בלי לקבוע הגבלת זמן. אז תהיה לחולה זכות להגיד שהנסיבות האלה לא מיוחדות. אם אלה נסיבות מיוחדות, מה לעשות? אם יש נסיבות מיוחדות שבהן אי אפשר לטפל בתיק בפרק זמן כזה, תהיה סמכות לשר להחליט. מה אתה רוצה יותר מזה? האם אני בא להתעלל בכם? אני רוצה להגן על המטופלים. 

היו"ר דוד טל:

	אם אתה רוצה זמן, לצורך העניין הזה, אתן לכם עד יום ראשון. 

טלי שטיין:

	 אני פשוט לא מבינה, האם ההסדר עד יום שני הוא שיבדקו האם צריך תיקון בחוק או בתקנות.

היו"ר דוד טל:

	עד יום ראשון בלילה. אנחנו מדברים על התקנות. היועצת המשפטית תכין את הנוסח על פי ההצעה של חבר הכנסת פרץ. 

ג'ודי וסרמן:

	 אם אנחנו מדברים על תיקון לתקנות, הרעיון הוא שמשרד הבריאות יבוא עם הצעה לתיקון התקנות, עם המועדים ועם החריגים. הם יאמרו שיש להם עיקרון שהם יתקינו אותו בתקנות. לא צריך אפילו לבוא עם הנוסח. 

אלכס לבנטל:

	 הנוסח הזה יופיע בחוק. 


היו"ר דוד טל:

	לא, אני לא רוצה להכניס אותו לחוק. 

עמיר פרץ:

	 אלכס לבנטל, יש הסכמה בינינו שיופיע בחוק ששר הבריאות יפרסם תוך 30 יום או 60 יום, תקנות הקובעות את המועדים ואת פרק הזמן שיוקצה לכל ועדה וועדה בכל אינסטנציה, ושפרק הזמן הכולל לטיפול בתיק, לא יעלה על שישה חודשים. אם שר הבריאות מצא שיש תיקים שיש לגביהם נסיבות חריגות, מוסמך שר הבריאות לדחות את הטיפול בהם. אני לא מגביל את הזמן. אם המטופל יחליט שפעלו בעניינו שלא כדין, הוא יפנה לבג"צ. 

ישי אילן:

	אנחנו נאשר את הנוסח כמו שהוא, ובעוד שבוע - - 

היו"ר דוד טל:

	עוד שבוע זה בלתי אפשרי, כי לא תהיה פעילות בכנסת. 

ישי אילן:

	 אז בזמן שאתה אמרת. אין קשר בין החוק לתקנות. 

היו"ר דוד טל:

	כך אני לא מאפשר לו להכניס הסתייגות, וכך אני רוצה לדעת שזה ייכנס בפנים. 

ישי אילן:

	 מה זאת הסתייגות? האם הוא ינטרל את החוק אם התקנה לא תהיה טובה? אנחנו לא פועלים נגד מישהו. 

היו"ר דוד טל:

	 אבל אם זה מוסכם עליכם, לא צריכה להיות בעיה. דיברנו על כך שיש לשר פרק זמן מפה עד להודעה חדשה בנסיבות מיוחדות. אני מאשר את זה, ואתם תביאו את התקנות. 

ג'ודי וסרמן:

	 לא, רק שיתנו תשובה שהשר יתקין תקנות. 

היו"ר דוד טל:

	 אומרת היועצת המשפטית שאתם רק צריכים להביא את האישור ולהודיע שהשר יתקין תקנות, כפי שסוכם כאן. 

ישי אילן:

	 אני הבטחתי שאנחנו נבוא עם פתרון. מכניסים לי לפה "השר יתקין תקנות", אבל אם יתברר שיש בעיה בהתקנת תקנות? הרי למה לא אמרתי לך שאנחנו מסכימים? כי אנחנו רוצים לבדוק את זה. 

עמיר פרץ:

	 תנו תשובה. 

ישי אילן:

	 אנחנו רוצים לפתור את הבעיה, אבל אני לא מתחייב איך. 

היו"ר דוד טל:

	עד יום ראשון תיתן לנו תשובה.

ישי אילן:

	 אנחנו נבוא עם פתרון. 

טלי שטיין:

	יש לי שתי הערות מעין טכניות. אל"ף, אם ההחלטה ההיא בתקנות, צריך לבדוק את זה עם המחלקה לחקיקת משנה במשרד המשפטים. בי"ת, בהסבר השני של ג'ודי וסרמן, לדעתי, יש  איזו בעיה טכנית. אתם אומרים סעיפים 8(ב)(2), (3) ו-(4), כשאין בחוק סעיפים כאלה. 

ג'ודי וסרמן:

	 זה בתיקון. 	

טלי שטיין:

	 זה גם לא בתיקון. 

היו"ר דוד טל:

	אני חושב שזה בתיקון סעיף 9.

ג'ודי וסרמן:

	 בסעיף 2 יש תיקון לסעיף 8 וקבעו סעיף (ב) חדש, ובו מופיעים סעיפים (1), (2), (3) ו-(4). אנחנו אומרים שהחלטות הוועדה הן לפי תיקון 8 – סעיפים (2),(3) ו-(4) בעמוד הקודם בתיקון לחוק הזה. בחוק הקיים היום אין סעיף 8(ב)(2),(3) ו-(4), אלא זה בתיקון. 

טלי שטיין:

	 אני רק רוצה שיהיה ברור שהערר הוא על שאלות רפואיות ולא על שאלות משפטיות. 

ג'ודי וסרמן:

	בדיוק כמו שהיה קודם. 

טלי שטיין:

	 ועדת מומחים כוללת שופט, ולכן הערר צריך להיות רק על החלטות רפואיות. 

ג'ודי וסרמן:

	 אבל עכשיו ועדת מומחים מוסמכת לדון גם בשאלות רפואיות. 

אלי שחר:

	 לא. 

ג'ודי וסרמן:

	 סליחה, אם אדם לקה במחלה - -

אלי שחר:

	 יש כאן שני דברים שהוועדה עומדת להחליט, לפי תיקון החוק: אחד – האם אדם קיבל טיפול בהקרנות - -

ג'ודי וסרמן:

	 זה היה בסמכותה גם קודם. 

אלי שחר:

	זה מה שהיה בסמכותה עד היום. עכשיו הוספנו מחלה. 

ג'ודי וסרמן:

	 אם הוא לקה במחלה ואם יש החמרה. 

אלי שחר:

	אם הוא לקה במחלה - את אומרת שזה יעבור לוועדה רפואית לערר?! בסדר.

ג'ודי וסרמן:

	 אותו דבר אם חלה החמרה.

אלי שחר:

	גם את זה אפשר להעביר לוועדה הרפואית לערר, אבל הזכאות עצמה תהיה רק - -

ג'ודי וסרמן:

	 רק מה שעבר ועדה רפואית לוועדת המומחים - -

היו"ר דוד טל:

	אני מציע שאם אתם רוצים ללטש את הניסוח כדי שהדברים יתבהרו, היועצת המשפטית שלנו תהיה מוסמכת לכך על פי החלטת הוועדה. 


טלי שטיין:

	 צריך לבדוק שברור שזה רק לגבי החלק הרפואי. 

היו"ר דוד טל:

	 אשר על כן, אנחנו מאשרים את זה. ביום ראשון תתנו לנו תשובה לגבי עצם הפתרון לבעיה. אם הוא לא יניח את דעתנו, ביום שני בבוקר אנחנו נקיים ישיבת ועדה ונסכם את כל שאר הדברים. אני מאד מבקש שתעשו מאמץ כדי שיהיה פתרון מניח את הדעת, וכדי שפעם אחת ולתמיד נסיים את העניין, ולא ייווצר מצב שהכנסת תתפזר והנושא הזה לא יגיע לכלל סיכום. 

	תודה רבה, אני נועל את הישיבה. 

	הישיבה ננעלה בשעה 10:30
                                                                                                                                                                                                                                                                                                                                                                                                                                                                                                                                                                                                                                                                   





